भाजपा के प्रत्याशी दिनेश लाल निरहुआ ने समाजवादी पार्टी के उम्मीदवार धर्मेंद्र यादव को 8679 वोटों से हरा कर यह सीट जीत ली है।
जहां भाजपा के निरहुआ को 312768 वोट मिले, वहीं सपा के धर्मेंद्र यादव को 304089 वोट प्राप्त हुए। तीसरे प्रत्याशी बहुजन समाज पार्टी के शाह आलम को 266210 वोट मिले। यह जीत इस संदर्भ में महत्वपूर्ण है कि वर्ष 2019 के लोकसभा चुनाव में आजमगढ़ उन कुछ सीटों में शामिल था जहां विपक्षी दलों को सफलता मिली थी। पूर्व मुख्यमंत्री अखिलेश यादव की यहां से हुई जीत से इस क्षेत्र में भाजपा के प्रभाव को लेकर सवाल भी उठे थे।
लेकिन तीन साल के अंदर ही अखिलेश यादव ने वहां से इस्तीफा दिया, जिसके बाद यहां उपचुनाव हुए। और इसमें भाजपा के प्रत्याशी दिनेश लाल निरहुआ की जीत से नए स्थानीय व राजनीतिक समीकरण सामने आए हैं। इस सीट पर सपा की तथाकथित पकड़, और अखिलेश यादव के पारिवारिक संबंधी धर्मेंद्र यादव के चुनावी मैदान में उतरने के बाद यहां का चुनाव अत्यंत रोचक हो गया था लेकिन जनता ने एक बार फिर सपा को नकार कर भाजपा में अपने विश्वास की फिर पुष्टि कर दी है।
कहा यह भी जा रहा है कि हार के डर से अखिलेश यादव, धर्मेंद्र यादव के लिए चुनाव प्रचार करने आजमगढ़ नहीं गए। स्थानीय मतदाताओं के अनुसार मुख्यमंत्री योगी आदित्यनाथ द्वारा सक्रिय प्रचार किए जाने की वजह से राजनीतिक वातावरण स्पष्ट रूप से भाजपा के पक्ष मे हो गया, और सपा का प्रचार अत्यंत प्रभावहीन रहा।
जीत में छिपा है अगले लोकसभा चुनाव का दूरगामी सन्देश : योगी
मुख्यमंत्री योगी आदित्यनाथ ने रामपुर और आजमगढ़ की जीत के बाद कहा कि यह विजय भाजपा के यशस्वी नेतृत्व तथा समर्पित कार्यकर्ताओं के अथक परिश्रम व डबल इंजन की भाजपा सरकार द्वारा स्थापित सुशासन का परिणाम है। जनता ने विकास पर विश्वास जताते हुए बुलडोजर को अपना समर्थन दिया है। बीजेपी राष्ट्रवाद और विकास की पक्षधर है। हमारी सरकार ने कोरोना काल में सबको मुफ्त राशन, दवा, टेस्ट और टीका देने का काम किया वहीं सपा ने टीके का भ्रामक प्रचार कर लोगों को गुमराह करने का काम किया। गरीब, नौजवानों, महिलाओं, बेटियों, व्यापारियों के साथ खिलवाड़ करने वालों के साथ हम कोई रियायत नहीं करेंगे।
उन्होंने कहा कि उपचुनाव के माध्यम से आज उत्तर प्रदेश में डबल इंजन की सरकार में डबल जीत हासिल हुईं है। यह देश के प्रधानमंत्री श्री नरेंद्र मोदी जी के यशस्वी नेतृत्व, भाजपा के केंद्र व प्रदेश नेतृत्व के साथ ही कार्यकर्ताओं के अथक परिश्रम का परिणाम है। जनता-जनार्दन का आशीर्वाद निरंतर डबल इंजन की सरकार को प्राप्त हुआ है। दो लोकसभा सीटों पर उपचुनाव हुए जहां आज भारतीय जनता पार्टी ने दोनों ही सीटों पर विजय हासिल की है। आजमगढ़ में दिनेश लाल यादव 'निरहुआ' जो भोजपुरी के लोकप्रिय कलाकार हैं और रामपुर में घनश्याम सिंह लोधी जी को विजय मिली है। इन दोनों चुनावों के परिणाम प्रधानमंत्री मोदी जी और भारतीय जनता पार्टी के सबका साथ, सबका विकास, सबका विश्वास और सबका प्रयास की जो घोषित नीति रही है, के प्रति जनता के विश्वास का प्रतीक है। उत्तर प्रदेश को समृद्ध राज्य बनाने का जो प्रधानमंत्री मोदी जी का विजन है, उस पर जनता जनार्दन की मुहर है।
उन्होंने कहा कि आज के चुनाव के माध्यम से जनता जनार्दन ने दंभी, नकारात्मक सोच, विध्वंसात्मक गतिविधियों के लिए कुख्यात ताकतों को स्पष्ट संदेश दिया है। जनता जातिवादियों, परिवावादियों, साम्प्रदायिक उन्माद भड़काने वाले पेशेवर माफिया और आपराधिक प्रकृति के तत्वों को प्रश्रय देने वाले राजनीतिक दलों को स्वीकार करने को तैयार नहीं हैं। यह चुनाव परिणाम भारतीय जनता पार्टी के नेतृत्व में एक सकारात्मक सोच, सर्व समावेशी विकासोन्मुख गरीब कल्याणकारी योजनाओं को, प्रधानमंत्री मोदी जी के विजन को आगे बढ़ाने का अभियान है। इस विजय श्री में उत्तर प्रदेश के अंदर 2024 के लिए दूरगामी संदेश भी है। 2024 में भारतीय जनता पार्टी उत्तर प्रदेश की 80 में से 80 लोकसभा सीटें पर विजय श्री की ओर अग्रसर है। यह स्पष्ट संदेश आज के चुनाव परिणाम ने दिया है।
उन्होंने कहा कि दिनेश लाल यादव निरहुआ जी और घनश्याम सिंह लोधी जी को बधाई देता हूँ। मैं भारतीय जनता पार्टी के उन सभी कार्यकर्ताओं को जिन्होंने अथक परिश्रम करके, इस भीषण गर्मी ने एक चुनौतीपूर्ण लड़ाई को विजय श्री में बदलने में अपना योगदान दिया, बूथ प्रबंधन के माध्यम से कठिन से कठिन लड़ाई को अपने पक्ष में करने के लिए पहले दिन से वे डंट गए थे, उस के लिए सभी कार्यकर्ताओं का हृदय से अभिनंन्दन करता हूँ। राष्ट्रीय अध्यक्ष जेपी नड्डा जी और केंद्रीय गृह मंत्री अमित शाह जी के मार्गदर्शन में हमारे केंद्र और प्रदेश संगठन के पदाधिकारियों और कार्यकार्ताओं ने बेहतर प्रयास किया, सभी के प्रति हृदय से आभार व्यक्त करता हूँ।
आजमगढ़ में हमारे मंत्री सूर्य प्रताप शाही जी के नेतॄत्व में और रामपुर में सुरेश खन्ना जी के नेतृत्व में हमारे मंत्रीगणों, सांसदों, विधायकों ने वहां पार्टी कार्यकर्ता के रूप में कार्य करते हुए स्थानीय कार्यकर्ताओं के साथ मिलकर बूथ प्रबंधन का अच्छा कार्य किया। सभी को हृदय से धन्यवाद देता हूँ।
टिप्पणियाँ